Polîtîkayanê AKP-MHPyî ra krîzo ekonomîk her roje beno giranêr. Krîzî reyde çarçewa tedbîranê vera Korona de dikanî qefilîyayî. Esnafê qezaya Sûrî ya Amedî îfade kenê ke rewşa înan hol nîya û ê hê verê îflasî de yê.
Emîn Aydino ke 20 serrî yo esnafîye keno, ard ziwan ke reya verên krîzo ekonomîk hende giran bîyo û vat: ''Wextê normalî de na menge menga bazarîye ya. Krîzê ekonomîkî ra rewşa ma xirab bena. Ez serê sibayî ra heta şanî dikane de ronişena. Xora 3 serran ra nara krîzo ekonomîk dewam keno. Korona ra dima zî milê ma reka şikîya. Hukmat hetkarîya ma nêkeno la ma ra hetkarîye wazeno. Xeylêk esnafan dikanê xo qefilnayî. Polîtîkayanê şaşan ê hukmatî ra dolar zêdîyeno coka esnafî hê îflas kenê.''
Esnafê bi nameyê Muhammet Ateşî zî vat: ''Ez zexîre roşnea la pereyê hemwelatîyan çin o ke bihêrînê.Çiqas dolar zêdîya  her çi bi vay. Ez 20 serran ra nata esnafîye kena. 5 serrî verî ez eşkayêne debarê xo bikera la nika nêeşkena.''
Esnaf Abdurrahman Aknarî vat: ''Roje bi roje her çi beno vay. Hewte de 2 rojan dikana ma girewte ya. Ma tim deyn kenê. La heta key ma do wina deyn bikerê? Rewşa ma xirab a. Torbayêka çîmento 5 TL ra bîye 25 TL. Homa rayîrê ma vejo.''
Esnaf Şefîk Keskînî zî vat: ''Ma nêeşkenê kîraya xo bidê. Ez kincan roşena la pêro malê mi destê mi de mendî. Ez do se bikera? Mi deyn ser o deyn kerd. Eke wina dewam bikero ez do îflas bikera.''
